ΓΡΑΠΤΗ ΕΡΩΤΗΣΗ E-2324/98

υποβολή: Jannis Sakellariou (PSE) προς το Συμβούλιο

(28 Ιουλίου 1998)

Θέμα: Ειρηνευτική διαδικασία στη Μέση Ανατολή

1. Πώς κρίνει το Συμβούλιο τις προπτικές επίτευξης ειρήνης μεταξυ του Ισραήλ και των γειτόνων του κατά την επόμενη τριετία;

2. Εξακολουθεί η ΕΕ να πιστεύει ότι μόνον η εκ μέρους του Ισραήλ επιστροφή των κατεχομένων από το 1967 και το 1982 στη Δυτική Όχθη, την περιοχή του Γκολάν και το Νότιο Λίβανο εδαφών μπορεί να οδηγήσει σε μόνιμη ειρήνη με τους Άραβες γειτονές του;

3. Με ποιό τρόπο μπορεί η ΕΕ να υποστηρίξει αποτελεσματικότερα απ' ότι στο παρελθόν την ειρηνευτική διαδικασία; Ποιός είναι ο προσήκων ρόλος της, παράλληλα με τις ΗΠΑ;

4. Προτίθεται το Συμβούλιο να παρατείνει την αποστολή του ειδικού απεσταλμένου για την ειρηνευτική διαδικασία; Σε τί ύψος ανήλθε το κόστος αυτής της αποστολής για τους ευρωπαίους φορολογουμένους από τις αρχές του 1997; Είναι εύλογη η σχέση μεταξύ αυτού του κόστους και των επιτευχθέντων αποτελεσμάτων; Ποιά είναι τα συγκεκριμένα αποτελέσματα της εν λόγω αποστολής κατά την τελευταία διετία;

Απάντηση

(9 Νοεμβρίου 1998)

Εάν όλοι οι ενδιαφερόμενοι επιδείξουν θάρρος, διορατικότητα και την αναγκαία πολιτική βούληση, μία δίκαιη και μόνιμη ειρήνη στη Μέση Ανατολή είναι οπωσδήποτε εφικτή. Αυτό ισχύει τόσο στην Παλαιστινιακή όσο και στη Συριακή και Λιβανεζικη προσέγγιση. Το Συμβούλιο έχει τη γνώμη ότι, προκειμένου να είναι μόνιμη, οιαδήποτε διευθέτηση μεταξύ των μερών πρέπει να βασίζεται στα σχετικά ψηφίσματα του Συμβουλίου Ασφαλείας των ΗΕ και στις αρχές που συμφωνήθηκαν στη Μαδρίτη και το Όσλο, συμπεριλαμβανομένης της πλήρους εφαρμογής των υποχρεώσεων που έχουν αναληφθεί. Συνεπώς, το Συμβούλιο κρίνει την αρχή "τα εδάφη για την ειρήνη" ως ακρογωνιαίο λίθο της ειρήνης στη Μέση Ανατολή. Τα συμπεράσματα των συνόδων του Ευρωπαϊκού Συμβουλίου της τελευταίας διετίας και οι πολυάριθμες δηλώσεις του Συμβουλίου για την ειρηνευτική διαδικασία κατά την ίδια περίοδο σαφώς υπογραμμίζουν την θέση του Συμβουλίου ως προς το θέμα.

Το Συμβούλιο αναγνωρίζει τον πρωταρχικό σφαιρικό ρόλο των Ηνωμένων Πολιτειών στην ειρηνευτική διαδικασία. Θεωρεί επίσης ότι οι συνεχιζόμενες μεσολαβητικές προσπάθειες των ΗΠΑ έχουν τις βέλτιστες πιθανότητες να λύσουν το αδιέξοδο μεταξύ Ισραήλ και Παλαιστινίων. Συνεπώς, έχει αναλάβει ένα ρόλο που υποστηρίζει και συμπληρώνει τον ρόλο των ΗΠΑ. Οιαδήποτε αποτελέσματα και αν έχουν οι μεσολαβητικές προσπάθειες των ΗΠΑ, η Ουάσιγκτων θα παραμείνει ο σημαντικότερος εξωτερικός παράγων της ειρηνευτικής διαδικασίας. Συνεπώς, η στενή συνεργασία και ο συντονισμός με τις ΗΠΑ θα εξακολουθήσουν να αποτελούν σημαντικά χαρακτηριστικά της ανάμιξης της ΕΕ και θα συμβάλουν καθεαυτά στην αποτελεσματικότητα των προσπαθειών της Ένωσης.

Παράλληλα προς την υποστήριξή της προς την πρωτοβουλία των ΗΠΑ και συμπληρωματικά προς αυτή, η ΕΕ έχει διαδραματίσει δικό της χωριστό και θετικό ρόλο για την προώθηση της ειρηνευτικής διαδικασίας. Η ουσιαστική οικονομική και ανθρωπιστική βοήθεια προς τους Παλαιστινίους, ο διάλογος με το Ισραήλ για την Παλαιστινιακή οικονομία, η θέσπιση συνεργασίας ΕΕ/Παλαιστινίων για την ασφάλεια και οι προκαταρκτικές εργασίες για συγκεκριμένη συμβολή σε θέματα του οριστικού καθεστώτος όπως είναι το νερό και οι πρόσφυγες αποτελούν μόνο μερικά παραδείγματα της δράσης της ΕΕ κατά το τελευταίο έτος.

Ο Πρέσβης Μoratinos διορίσθηκε με κοινή δράση που άρχισε να ισχύει στις 25 Νοεμβρίου 1996. Ο προϋπολογισμός που είχε διατεθεί για το γραφείο του Ειδικού Απεσταλμένου ήταν 2.137 εκατομμ. ΕCU για την περίοδο 25 Νοεμβρίου 1996- 25 Νοεμβρίου 1997 και 2.051 εκατομμ. ΕCU για την περίοδο 25 Νοεμβρίου 1997-25 Νοεμβρίου 1998. Η Επιτροπή είναι υπεύθυνη για την εκτέλεση του προϋπολογισμού.Ο διορισμός Ειδικού Απεσταλμένου ΕΕ για την ειρηνευτική διαδικασία στη Μέση Ανατολή αναμφίβολα συνετέλεσε στην ενδυνάμωση του ρόλου της ΕΕ στη διαδικασία. Ο πρέσβης Μoratinos τυγχάνει σεβασμού ως συνομιλητής που χαίρει εκτιμήσεως από όλα τα μέρη της ειρηνευτικής διαδικασίας και με αυτή του την ιδιότητα έχει εισαγάγει ιδέες, έννοιες και προτάσεις για να βοηθήσει τα μέρη να ξεπεράσουν τις δυσκολίες τους. Η παρουσία ενός περιοδεύοντος απεσταλμένου που θα μπορεί να αφιερώνει την ενεργητικότητα και την επιδεξιότητά του πλήρως στην ειρηνευτική διαδικασία σημαίνει ότι η Ένωση έχει τώρα εντονότερη παρουσία στην διαδικασία από ότι προηγουμένως. Αποτελεί σημαντικό αγωγό που θα φέρει τις απόψεις και θέσεις της Ένωσης στην περιοχή και εντείνει την δυνατότητα του Συμβουλίου να τηρείται ενήμερο για τον τρόπο σκέψεως των φορέων λήψεως αποφάσεων στην περιοχή. Επιπλέον ο Ειδικός Απεσταλμένος έχει προβάλει σημαντικά την παρουσία της ΕΕ στην ειρηνευτική διαδικασία.

Επομένως, η Προεδρία έχει την πρόθεση να προτείνει στο Συμβούλιο να παρατείνει τυπικά την εντολή του Ειδικού Απεσταλμένου πέραν του Νοεμβρίου 1998.